[{"text_idx": "#000007", "text": "23:00etan Arrizabalaga prest zegoen katetxean furgonetara estreinako aldiz igotzeko. 23:15ean heldu zitzaion unea. Ez zen Korrikan parte hartzen zuen lehen aldia, lekukoa eramandakoa izan da eta pasatzen den bakoitzean korrika egiten du euskararen alde, baina esatari lanetan estreinaldia zuen. Furgoneta gainean ezberdina da oso: \u201cJendetza antzematen nuen, baina gainean are gehiagokoa zen\u201d. Gainera, lekukoa hartzen zuen pertsona bakoitzak gero eta indar eta poz gehiagorekin hartzen zuen. Mutrikuko sarreran batu zen zalantzarik gabe jendetzarik handiena, aldats behera izaterakoan denak zetozen furgonetaren gainera, gogoekin ezin geldirik. Arrizabalaga, zelan ez, giroaz kutsatu zen, \u201coso gustura aritu nintzen\u201d. Jendeak ikaragarri transmititzen zuen. \u201cEsaldi bakoitza hurrengoan ozenago oihukatzen zuten oihartzuna zirudien\u201d."}]